วินัยในการลงทุน
โดย...นายแพทย์กฤชรัตน์ หิรัณยศิริ
14 พ.ค. 2555

โดย...นายแพทย์กฤชรัตน์ หิรัณยศิริ
คำว่า “วินัยในการลงทุน” เราจะได้ยินนักวิเคราะห์พูดอยู่เสมอ และ MTS Gold เองก็พยายามมุ่งเน้นนักลงทุนในทองคำแท่งและ Gold Futures ที่จะต้องมีวินัยในการลงทุน ซึ่งในเชิงของการซื้อขายหรือลงทุนในทองคำ วินัย ก็คือสิ่งที่เป็นกฎระเบียบที่จะทำให้นักลงทุนประพฤติปฏิบัติได้และไม่สูญเสียเงินไปจากการลงทุนมาก โดยมีหลักในการที่จะลงทุนในแต่ละครั้ง ซึ่งเมื่อนักลงทุนมีการกำไรหรือขาดทุนในแต่ละครั้ง ก็จะต้องมีหลักการในการที่จะเก็บเงินกำไร หรือหลักการในการที่จะหยุดภาวะการขาดทุน โดยที่วินัยในการลงทุนจะเป็นเรื่องที่ค่อนข้างยากอย่างมากสำหรับนักลงทุนที่จะต้องฝึกฝนและปฏิบัติตาม คำว่า “วินัย” ไม่ใช่กฎระเบียบที่ตลาดตั้งขึ้นมา แต่หมายถึงว่าเป็นหลักการที่ผู้เชี่ยวชาญต่างๆ ในอดีตคิดขึ้น และกำหนดเป็นหลักเกณฑ์ที่ดีสำหรับนักลงทุน เพื่อที่จะให้เกิดความถูกต้องในการลงทุนในทุกรูปแบบ จึงได้บอกว่าการลงทุนที่มีวินัยการลงทุนที่ดี มีหลักการวิเคราะห์ทั้งทางด้านปัจจัยพื้นฐานและการวิเคราะห์ทางปัจจัยทางเทคนิค ก็จะนำมาสู่ผลกำไรจากการลงทุนได้ในที่สุด
วินัยในการลงทุนที่อยากพูดถึงในวันนี้ก็คือ การใช้คำสั่ง Stop Loss Order ซึ่งเป็นคำสั่งที่จะช่วยให้ท่านหยุดสภาวะขาดทุนโดยอัตโนมัติถ้าราคาของตลาด หรือราคาของทองคำเคลื่อนไปในทิศทางตรงข้ามกับตัวท่านเอง การวางคำสั่ง Stop Loss Order จะมีอยู่ในแพลตฟอร์มที่ดีของระบบ Gold Online ซึ่ง MTS Gold ก็จะมีคำสั่งในการวางซื้อ หรือขายทองคำแท่งได้ ซึ่งมี 2 ชนิด คือ Limit Order และ Stop Loss Order
คำว่า Stop Loss Order จำเป็นที่จะต้องทำความเข้าใจว่าเป็นคำสั่งเพื่อหยุดภาวะขาดทุน ดังนั้นนักลงทุนที่จะใช้คำสั่งนี้หมายความว่า นักลงทุนผู้นั้นมีสถานะการถือครองทองคำอยู่ และจะใช้คำสั่งนี้เมื่อราคาของทองคำเคลื่อนตัวไปในทิศทางตรงข้ามกับสถานะที่ถือครองอยู่ ตัวอย่างเช่น เราซื้อทองคำแท่งเก็บไว้ที่ระดับ 2.45 หมื่นบาท แต่ปรากฏว่าราคาร่วงลงมาเหลือ 2.35 หมื่นบาท อย่างในขณะนี้ ถ้าเราไม่รู้จักใช้คำสั่ง Stop Loss Order ก็หมายความว่า ทองคำที่เราถือครองอยู่จะอยู่ในสภาวะขาดทุนแม้จะยังไม่ได้ขายก็ตาม เพราะราคาตลาดได้ปรับลดลงแล้ว คราวนี้ถ้าเราใช้คำสั่งนี้เป็น สมมติว่าเราย้อนอดีตกลับไปได้ ก็บอกว่าในช่วงที่ตลาดมีการปรับตัวลดลงในช่วงต้นๆ นักลงทุนควรที่จะวางคำสั่งขายในตำแหน่งที่ราคาหลุดแนวรับสำคัญลงมา อย่างเช่น ในช่วงสัปดาห์ที่ผ่านมาราคาทองคำแท่งหลุดแนวรับสำคัญที่ระดับ 2.39 หมื่นบาท หรือระดับราคาประมาณ 1,620 เหรียญสหรัฐ/ออนซ์ จุดนี้นักลงทุนก็ต้องวางคำสั่ง Stop Loss Order เพื่อขายที่ราคา 2.39 หมื่นบาท ดังนั้นถ้าราคาตกลงมาถึงระดับนี้เมื่อไรก็จะเป็นการขายโดยอัตโนมัติ หรือในกรณีที่นักลงทุนไม่กล้าวางคำสั่งอัตโนมัติ อย่างน้อยที่สุดก็ต้องมีความคิดหรือมีความนึกอยู่ในใจว่า ระดับราคาที่ลงมาเท่าไรนักลงทุนควรที่จะต้องตัดขายขาดทุนออกไป อย่างนี้เรียกว่านักลงทุนมีวินัยในการลงทุน วินัยก็คือการที่จะช่วยให้นักลงทุนขาดทุนไม่มากจนถึงขั้นหมดเนื้อหมดตัว แต่กรณีที่นักลงทุนไม่มีวินัยเวลาขาดทุนก็จะไม่ยอมขายขาดทุน ก็เรียกว่านักลงทุนยังไม่เข้าใจในเรื่องของการบริหารเงินลงทุน และก็จะกลายเป็นนักลงทุนระยะยาวถือครองทองคำแท่งไปโดยไม่ได้ตั้งใจ เพราะโดยส่วนใหญ่นักลงทุนคงจะตั้งใจเพียงถือครองในระยะสั้นๆ เพื่อทำกำไร แต่เมื่อราคาปรับตัวลดลงมาก็จะเรียกว่า ติดทองในระดับสูง หรือเราเรียกกันทั่วไปว่า “ติดดอย” นั่นเอง
สรุปได้ว่า การมีวินัยในการลงทุนในทองคำ ทั้ง Gold Futures และทองคำแท่งในขณะนี้ ถือว่ามีความสำคัญอย่างยิ่งยวดที่นักลงทุนจะต้องถือเป็นหลักปฏิบัติ
วิเคราะห์ราคาทองคำทางเทคนิค
ราคาทองคำยังเคลื่อนตัวในทิศทางขาลงตามแนวโน้มหลักที่เป็นแนวโน้มขาลงอยู่อย่างต่อเนื่อง หลังจากที่ราคาหลุดระดับ 1,600 เหรียญสหรัฐ/ออนซ์ลงมา ทำให้ภาพรวมของราคาทองคำมีโอกาสที่จะปรับตัวลดลงได้อีก และไปทดสอบระดับแนวรับสำคัญถัดไปที่ระดับ 1,550 เหรียญสหรัฐ/ออนซ์ Oscillator โดยทุกตัวเป็นสัญญาณลบ ในขณะที่ยังไม่มีสัญญาณการกลับตัวใดๆ ในเชิงเทคนิค 
โดยปัจจัยพื้นฐานที่มากระทบขณะนี้ คือปัญหาทางการเงินของกรีซที่มีภาวะการเมืองเข้ามากระทบ และคงจะต้องมีการเลือกตั้งใหม่ในเดือนหน้า นั่นหมายความว่าโอกาสที่กรีซอาจจะสร้างความวุ่นวายสับสนกับตลาดเงินในยูโรโซนยังมีอยู่ต่อไป ซึ่งถ้ากรีซยิ่งไม่สามารถแก้ไขปัญหาได้โดยตรงในระยะยาว ก็ยิ่งไม่ส่งผลดีเท่าไรนักต่อราคาทองคำ จึงแนะนำให้นักลงทุนที่ติดทองในระดับสูงบริหารเงินโดยใช้ Margin ให้น้อยที่สุดหรือไม่ใช้เลย ท่านก็จะไม่เดือดร้อนนักถ้าราคาทองคำตก แต่ถ้าเป็นนักลงทุนใน Gold Futures ที่ใช้อัตรา Margin อยู่ไม่ว่าจะเป็น 20% หรือ 30% ก็ดี ขอให้นักลงทุนบริหารเงินลงทุนให้เหมาะสม โดยเฉพาะอย่างยิ่งให้ทำกำไรในทิศทางแนวโน้มขาลงตามภาวะของตลาด แนวรับของทองคำที่สำคัญจะอยู่ที่ระดับ 1,550 เหรียญสหรัฐ/ออนซ์ หรือระดับราคาทองคำแท่งประมาณ 2.31 หมื่น บาท/บาททองคำ ถือว่าเป็นแนวรับที่สำคัญถัดไป 
นักลงทุนที่ใช้จังหวะการลงทุนเป็นถือว่าช่วงนี้เป็นโอกาสที่ดีสำหรับนักลงทุนที่ยังไม่มีสถานะ หรือยังไม่ได้เข้ามาศึกษาลงทุนใน Gold Futures และตลาดทองคำแท่ง โดยที่ MTS Gold มีระบบการสอนสัมมนาสอนให้นักลงทุนเข้าใจในการลงทุนในทองคำ ทั้งที่สาขาเซ็นทรัลเวิลด์ ชั้น 28 โดยจะมีการอบรมสอนสัมมนาทุกวันทำการ รวมไปถึงวันเสาร์ ก็จะเปิดอบรมสำหรับนักลงทุนที่สนใจเปิดบัญชี นอกจากนี้ที่สาขาเซ็นทรัล ปิ่นเกล้า ชั้น 17 ก็ยังเป็นอีกสถานที่หนึ่งที่อำนวยความสะดวก ทั้งที่จอดรถและการรับส่งทองคำได้เป็นอย่างดี จึงขอให้นักลงทุนที่สนใจติดต่อ Call Center 02-222-6222 ได้ทุกวัน สวัสดีครับ